Nyé nâ: “Kaŋán yəm é vóm á nə̄ mə́ lóm bod bə́ kə̄ nyé nɔŋ.” Ńdɔ̄ bə́ ngázū nyé kǎd naa: “Éyə a nə́ á Dotan.” 14Ńdɔ a ngálóm bikabilí ai bikálíg ai mod ǹsámbá bítá; ńdɔ̄ bə́ ngásɔ́ ai alú sə́ bə́ mān boman tísɔn a nyɔ́l á kpág. 15Ḿból ḿbɔ bísíé mod Zambá á ngākûn kódō á sí kíkídígi a kwíí á táŋ, a ńtála ǹsámbá bítá ai bikabilí ai bikálíg bí boman yǎ tísɔn a nyɔ́l. Ńdɔ a ngádzó ai Elizé nâ: “Á kīé, ǎ māńtí ! Byǎyi bɔ yá?” 16Ńdɔ a ngáyalan nyé nǎ: “Tə wambáda, amú ébá bə́ nə́ ai bía ngǎm bə́ nə abuí bə́ lodo bɔ́.” 17Ńdɔ Elizé á ngākogolan nyé nâ: “Ǎ Ńtondôbə, kwígī nyé mís, á yén.”[2] Ńdɔ fɔ́ɔ́ Ńtondôbə a ngáyáī mís mə́ étúgā tē, ǎ ngayén, a ńtālā ǹkǒl ó yaman yǎ ai bikabilí ai bikálíg bí ndóan bí bomaŋan Elizé á nyɔ́l á kpág ! 18Ḿból Araméan bə́ ngázu lúman ai nyé, Elizé ā ngakogolan ai Ǹtondôbə, nyé nâ: “Kpě é bod bá ndím[3] !” Ńdɔ Ǹtondôbə a ngákpe bɔ́ ndím anə́ ḿból Elizé á ngākad nyé. 19Ńdɔ Elizé á ngādzó ai bɔ́ nâ: “Sə̌ kig zěn nyī, ńdɔ̄ fə sə́ kig tísɔn nyí; biégân ma, mə́ kə ai mínā ábə̄ é mod myǎdzə́ŋ.” Ńdɔ a ngákə ai bɔ́ á Samaría. 20Ǹnyie anə́ bə́ ngányî á Samaría, Elizé nyé nâ: “Ǎ Ńtondôbə, kwíígī mís mə́ é bod bá, nə́ bə́ yen.” Ńdɔ Ǹtondôbə a ngákwīī mís mábán, bə́ ngayén; bə́ ńtəm nâ bə́ ńtə́lə yǎ á Samaría étēde. 21Éyɔŋ ǹkúkúmá yā Ísraɛ̂l a ngáyén bɔ̄, nyé ai Elizé nâ: “Ǎ tārá wama, yə mə́ wé bɔ́?” 22Ńdɔ a ngáyalan nyé nâ: “O bə́ bɔ wé, yə wakad wé ébá ó man yǎ bǐ mīńkóm ai okəŋ bitá ai elâ. Tə́légē bɔ̄ ḿbāŋála ai məndím ósū nə́ bə́ dí bə́ nyú, bə́ kə̄ ábə ǹdzóe wabán.”